Prokuratuur leidis tõendeid selle kohta, et taarafirmad leppisid omavahel kokku taara kokkuostuhinna langetamises.    Konkurentsiamet korraldas 26. aprilli hommikul neljas taarapunkte omavas firmas läbiotsimise, võttis kaasa dokumente ja arvutifaile. Läbiotsimise ajendas Äripäevas ilmunud artikkel selleset, et osa taarafirmasid leppis kokku ja langetas 18. aprillil õlletaara kokkuostuhinna 50 sendi  peale.    Dokumente võeti kaasa suurimast taarapunkte omavast ettevõttest Adelan, ASist Vaania, taaraliidust ning veel ühest taarafirmast, mille nime ei soovi politsei avaldada.    Põhja ringkonnaprokuratuuri korruptsiooni-, majandus- ja ametialaste kuritegude osakonna ringkonnaprokuröri Lauri Aasmanni sõnul leiti hulga paberite läbivaatamisel tõendeid, et tegemist on konkurentsiõiguse rikkumisega. Kokkulepe kui selline leidis kinnitust. Me pole veel konkretiseerinud, millised firmad  kokkuleppega kaasa läksid ja millised omaalgatuslikult keeldusid. Selle teeme alles kindlaks ja veel on vara öelda, millal saab materjal kohtuküpseks. Tuleb hulk inimesi üle kuulata, sõnas Aasmann. Tema sõnul tegi taarafirmadele hinna langetamise ettepaneku Taaraliit. Edasine kohtueelne menetlus peab selgitama, milline roll oli juhatajal, milline nõukogul ja ettevõtetel ehk kelle huvides taoline kokkulepe sõlmiti, selgitas Aasmann.    Seadus näeb kartelli eest ette karmid karistused, näiteks  juhatuse või nõukogu liikmele trahvi kuni 500 päevamäära või kuni 3 aastat vangistust, juriidilisele isikule trahvi 50 000 kuni 250 miljonit krooni.    ÄP